CELEX: 32018D0696
Language: et
Date: 2018-05-04 00:00:00
Title: Komisjoni rakendusotsus (EL) 2018/696, 4. mai 2018, milles käsitletakse biotsiidi Phéro-Ball Pin turul kättesaadavaks tegemise ja kasutamise lubamisega seoses rahvusvaheliste kliimaläbirääkimiste eest vastutava Prantsusmaa keskkonna-, energia- ja mereministeeriumi poolt võetud meetme kehtivuse pikendamist vastavalt Euroopa Parlamendi ja nõukogu määruse (EL) nr 528/2012 artikli 55 lõikele 1 (teatavaks tehtud numbri C(2018) 2643 all)

8.5.2018   
            
            
               ET
            
            
               Euroopa Liidu Teataja
            
            
               L 117/21
            
         KOMISJONI RAKENDUSOTSUS (EL) 2018/696,
   4. mai 2018,
   milles käsitletakse biotsiidi Phéro-Ball Pin turul kättesaadavaks tegemise ja kasutamise lubamisega seoses rahvusvaheliste kliimaläbirääkimiste eest vastutava Prantsusmaa keskkonna-, energia- ja mereministeeriumi poolt võetud meetme kehtivuse pikendamist vastavalt Euroopa Parlamendi ja nõukogu määruse (EL) nr 528/2012 artikli 55 lõikele 1
   
      
         (teatavaks tehtud numbri C(2018) 2643 all)
      
   
   (Ainult prantsuskeelne tekst on autentne)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 22. mai 2012. aasta määrust (EL) nr 528/2012, milles käsitletakse biotsiidide turul kättesaadavaks tegemist ja kasutamist, (1) eriti selle artikli 55 lõike 1 kolmandat lõiku,
   ning arvestades järgmist:
   
               (1)
            
            
               28. aprillil 2017 võttis rahvusvaheliste kliimaläbirääkimiste eest vastutav Prantsusmaa keskkonna-, energia- ja mereministeerium (edaspidi „pädev asutus“) kooskõlas määruse (EL) nr 528/2012 artikli 55 lõike 1 esimese lõiguga vastu otsuse lubada 24. oktoobrini 2017 Prantsusmaa territooriumil turul kättesaadavaks teha ja kasutada biotsiidi Phéro-Ball Pin, millega tõrjutakse männi-võrgenditutlase (Thaumetopoea pityocampa) röövikuid (edaspidi „meede“). Pädev asutus teavitas meetmest ja selle võtmise põhjendustest viivitamata komisjoni ja teiste liikmesriikide pädevaid asutusi kõnealuse määruse artikli 55 lõike 1 kohaselt.
            
         
               (2)
            
            
               Vastavalt pädeva asutuse esitatud teabele oli meede vajalik rahvatervise ja loomade tervise kaitsmiseks, sest männi-võrgenditutlase röövikud võivad inimestele ja loomadele põhjustada tõsiseid terviseprobleeme. Männi-võrgenditutlase rööviku väljalangenud kõrvekarvad põhjustavad teatavat tüüpi dermatiiti, mida nimetatakse erutsismiks ja mille sümptomiteks võivad olla naha-, silmade, hingamisteede ja allergilised reaktsioonid. Mõnikord võib allergiline reaktsioon olla raskekujuline ja lõppeda isegi anafülaktilise šokiga. Pädeva asutuse teabe kohaselt mõjutab männi-võrgenditutlase röövikute perioodiline levik hinnanguliselt 67 % Prantsusmaa omavalitsusüksustest. Kõnealuse asutus hinnangul kannatavad iga aastal mitusada inimest männi-võrgenditutlase põhjustatud erutsismi all.
            
         
               (3)
            
            
               Phéro-Ball Pin sisaldab feromooni (Z)-13-heksadetseen-11-üün-1-üülatsetaati (CASi nr 78617-58–0), mis on toimeaine tooteliiki 19 kuuluvates biotsiidides kasutamiseks atraktandina määruse (EL) nr 528/2012 V lisa mõistes. Kuna (Z)-13-heksadetseen-11-üün-1-üülatsetaat on uus toimeaine, peab selle heaks kiitma, enne kui riiklikul või liidu tasandil lubada seda sisaldavaid biotsiide turul kättesaadavaks teha ja kasutada. Kõnealuse toimeaine heakskiitmiseks on määruse (EL) nr 528/2012 artikli 7 kohaselt esitatud taotlus, mida praegu hinnatakse.
            
         
               (4)
            
            
               Komisjon sai 26. detsembril 2017 Prantsusmaa pädevalt asutuselt määruse (EL) nr 528/2012 artikli 55 lõike 1 kolmanda lõigu kohase põhjendatud taotluse meetme kehtivuse pikendamiseks. Põhjendatud taotlus esitati mure tõttu, et männi-võrgenditutlase röövikud võivad ohustada inimeste ja loomade tervist, arvestades asjaomase populatsiooni hinnangulist suurust ning röövikute mõju inimeste ja loomade tervisele, mis mõnikord võib olla raskete tagajärgedega. Prantsusmaal olemasolevad alternatiivsed meetodid männi-võrgenditutlase röövikute tõrjumiseks (mehaaniline tõrje, milleks on võrgendite lõhkumine käsitsi või röövikute mehaaniline püüdmine, keemiline tõrje ja bioloogiline tõrje, milleks on suure hulga tihaste pesakastide paigaldamine) ei ole Prantsusmaa pädeva asutuse sõnul piisavalt tõhusad männi-võrgentitutlase röövikute suure populatsiooni tõrjumiseks Prantsusmaal. Peale selle ei sobi ükski neist alternatiivmeetoditest kasutamiseks sellistes piirkondades nagu linnapargid ja metsaalad, mida haldavad piirkondlikud ja kohalikud asutused. Seetõttu on Prantsusmaa pädev asutus seisukohal, et biotsiidi Phéro-Ball Pin on jätkuvalt vaja männi-võrgenditutlase röövikute tõrjeks, võttes arvesse ohtu, mida kõnealused röövikud endast inimeste ja loomade tervisele kujutavad.
            
         
               (5)
            
            
               Kuna männi-võrgenditutlase röövikute asjakohase tõrje puudumine võib ohustada inimeste ja loomade tervist ning seda ohtu ei ole võimalik kõrvaldada muude meetoditega peale biotsiidiga tehtava tõrje, on asjakohane lubada Prantsusmaa pädeval asutusel pikendada meedet perioodiks, mis ei kesta üle 550 päeva ja algab Prantsusmaa 28. aprillil 2017. aastal vastuvõetud otsusega lubatud esialgse 180-päevase perioodi lõppemisele järgneval päeval.
            
         
               (6)
            
            
               Käesoleva otsusega ette nähtud meetmed on kooskõlas alalise biotsiidikomitee arvamusega,
            
         ON VASTU VÕTNUD KÄESOLEVA OTSUSE:
   Artikkel 1
   Prantsusmaa võib hiljemalt kuni 28. aprillini 2019 pikendada meedet, mille kohaselt lubatakse turul kättesaadavaks teha ja kasutada biotsiidi Phéro-Ball Pin, et tõrjuda männi-võrgenditutlase röövikuid, tagades, et toodet kasutavad üksnes sertifitseeritud ettevõtjad pädeva asutuse järelevalve all.
   Artikkel 2
   Käesolev otsus on adresseeritud Prantsuse Vabariigile.
   
      Brüssel, 4. mai 2018
      
         
            Komisjoni nimel
         
         
            komisjoni liige
         
         Vytenis ANDRIUKAITIS
      
   
   
      (1)  ELT L 167, 27.6.2012, lk 1.